Folketing
2003-04-09

Men når vi som i dag taler om de Al-Qaeda-fanger, som amerikanerne har taget i Afghanistan og holder fanget på Guantánamobasen, så er vi på mange måder uden for alle humanitære regler, for dem har Al-Qaeda selv grundigt ophævet. Amerikanerne kalder fangerne for illegale kombattanter, og det forekommer mig at være et yderst præcist udtryk, for et Al-Qaeda, der som en fundamentalistisk islamisk terrororganisation fører Jihad - hellig krig - imod den vestlige verden, er naturligvis ensbetydende med en fuldstændig ophævelse af al ret og af enhver retstilstand. Hvis sådanne hellige krigere påkalder sig en folkeret, er det hykleri og ikke andet, for i kraft af deres erklærede hellige, fundamentalistiske, for så vidt totalitære formål, har de sat sig uden for al ret og respekterer ingen lov. Deres hellige vilje gøres til loven, den eneste. Deres hellige fanatisme flyver direkte ind i højhuse og stempler andre som vantro, der som sådanne skal likvideres.